open-index/open-wikipedia-markdown huggingface dataset:
פרנץ פון דינגלשטדט

**פרנץ פון דינְגֶלְשְטֶדט** (בגרמנית: **Franz von Dingelstedt**  30 ביוני 1814 - 15 במאי 1881) היה משורר, דרמטורג ומנהל תיאטרון ואופרה.

## חיים וקריירה
דינגלשטדט נולד בהלסדורף, הסן-קאסל, גרמניה. הוא למד באוניברסיטת מרבורג הסמוכה. בשנת 1856 לימד בליציאום בקאסל, משם הועבר בשנת 1838 לפולדה. ב-1839 כתב את "מתחת לאדמה" (Unter der Erde), רומן שנחל הצלחה ניכרת. ב-1841, יצא לאור  
Lieder eines kosmopolitischen Nachtwächters, הספר שבו נודע ביותר. שירים אלה, החדורים רוח של התנגדות מרה לכל שמץ של רודנות, העלו תרומה רבת-משמעות לשירה הפוליטית של תקופתו.

הפופולריות שלה זכה ספר זה הניעה את דינגלשטדט לבחור בקריירה ספרותית, ובשנת 1841 התמנה לצוות ה"אלגמיינה צייטונג" של אאוגסבורג. בשנת 1843 התמנה לעבודה בספרייתו הפרטית של מלך וירטמברג. באותה שנה נשא לאישה את זמרת האופרה הבוהמית המפורסמת, ג'ני לוצר (1877-1816). ב-1845 פרסם ספר שירים, שעסקו בחיים המודרניים של תקופתו, מהם בעלי אופי ספרותי יותר מלירי מובהק. קובץ שירים נוסף, שיצא בשנת 1852, לא עורר תשומת-לב ממשית.

כתוצאה מהצלחת הטרגדיה שלו, Das Haus der Barneveldt  (1850) קיבל דינגלשטדט משרת מפקח בתיאטרון החצר במינכן ועד מהרה עמד במרכז החברה הספרותית בעיר. ואולם, הוא משך אליו עוינות מצד החבורה הישועית בחצר, ובשנת 1856 פוטר בפתאומיות בעילה קלת-ערך ביותר. משרה דומה הוצעה לו בוויימאר בהשפעת פרנץ ליסט, ושם נשאר עד 1867. תקופת כהונתו הייתה מוצלחת מאוד, ובעיקר התבלט בהעלאת מחזור שלם של מחזותיו ההיסטוריים של שקספיר. 
   
בשנת 1867 התמנה למנהל אופרת החצר הווינאית, וב-1872 למנהל ההופבורגתיאטר, משרה בה החזיק עד מותו בווינה ב-15 במאי 1881. בשנת 1867 קיבל תואר אצולה ממלך בוואריה וב-1876 עיטר אותו פרנץ יוזף הראשון, קיסר אוסטריה בתואר פרייהר. הוא קבור לצד אשתו בבית העלמין המרכזי של וינה.

יתר יצירותיו כוללות את Münchener Bilderbogen  (1879), תיאור אוטוביוגרפי של הקריירה שלו במינכן, "האמזונה", רומן אמנותי בעל ערך לא מבוטל (1869), תרגומים לכמה מן הקומדיות של שקספיר, וכמה כתבים העוסקים בסטוגיות של דרמטורגיה מעשית.

Sämtliche Werke של דינגלשטדט יצא ב-12 כרכים, (1878-1877), אבל הוצאה זו רחוקה משלימות.

## קישורים חיצוניים

* 
* 
* 

קטגוריה:סופרים גרמנים
קטגוריה:משוררים גרמנים
קטגוריה:מנהלי אופרה
קטגוריה:גרמנים שנולדו ב-1814
קטגוריה:גרמנים שנפטרו ב-1881
כתמית צפונית

**כִּתְמִית צפונית** (שם מדעי: *Melitaea collina*; שם קודם: **נימפית צפונית**) הוא פרפר נדיר ממשפחת הנימפיתיים הנפוץ רק במזרח התיכון. בישראל הוא מעופף רק בגליל העליון ובחרמון, ישראל היא גבול תפוצתו הדרומי.

במרץ 2009 הוכרז המין כפרפר מוגן בישראל, כחלק מ-14 מיני פרפרים שהוכרזו כמוגנים בהתאם לחוק.

הכתמית הצפונית מקימה דור אחד בשנה ומשוער שצמחה הפונדקאי הוא הקרקפן.

## תיאור
מוטת כנפיו של הזכר נעה בין כ-15 עד 17 מ"מ, ושל הנקבה בין 17 ל-19 מ"מ. המין דומה מאוד בצורתו לנימפית ירושלים, עקב הדמיון הרב הוא הוגדר בקרב חוקרי הפרפרים הראשונים לאחר גילויו כתת-מין של נימפית ירושלים. ההבדלים העיקריים בין מין זה לנימפית ירושלים, הם: הכתמית הצפונית קטנה יותר, בכנפה האחורית של הכתמית הצפונית ישנה שורת ריבועים (בשונה מנימפית ירושלים שבעלת שורת עיגולים) וברצף הקישוטים שעל כנפה הקדמית של הכתמית הצפונית.

## תפוצה ומרחב מחיה
תפוצתו של המין היא בסוריה, דרום טורקיה, לבנון ועיראק. ישראל היא גבול תפוצתו הדרומי. ניתן למצוא בימים האחרונים של חודש מרץ ובימיו הראשונים של אפריל, את הפריטים הבוגרים הראשונים של הדור בצפון הגליל המערבי.

## לקריאה נוספת
* דובי בנימיני, **מדריך הפרפרים בישראל**, כתר, 1990, עמ' 126–127.

## קישורים חיצוניים

## הערות שוליים

קטגוריה:ארץ ישראל: פרפראים
קטגוריה:נימפיתיים
קטגוריה:פרפרים מוגנים בישראל
הכלום הגדול

**הכלום הגדול** הוא סיטקום מדע בדיוני לילדים ולנוער שנוצר על ידי ניר ברגר. הסדרה משודרת החל מ-3 בספטמבר 2017 בערוץ Kidz למנויי yes. בסדרה מככבים דניאל מורשת, יניב ביטון, עפר שכטר וגיה באר גורביץ'. הסדרה מספרת אודות תוכנית הריאליטי הבדויה הבין-גלקטית הראשונה.

החל מ-2021 הסדרה משודרת בשידורים חוזרים בערוץ ZOOM למנויי yes.

## סקירת סדרה

## תקציר העלילה
**רנן** (דניאל מורשת), שחקן ומנחה, נחטף לתחנת חלל לפני 12 שנה כדי להנחות תוכנית ריאליטי כושלת בשם "הכלום הגדול" לצד המפיקה הרובוטית המרושעת שמאוהבת בו, **כפתורה** (גיתית פישר). בכל שנה 8 מתמודדים מרחבי הגלקסיה מגיעים לתחנת החלל ונכלאים שם יחד עד שנבחר מנצח.

## דמויות
### צוות התוכנית
* **רנן** (דניאל מורשת) – המנחה של התוכנית. נחטף לחלל על ידי כפתורה, שמאוהבת בו. מפחד מעכבישים.
* **כפתורה** (דיבוב: גיתית פישר) – מנהלת התחנה, אינטליגנציה מלאכותית משוגעת שמאוהבת ברנן ואינה מוכנה לשחרר אותו.
* **אלברטו** (יניב ביטון) – רופא ושרברב בתחנה ולא ממש מבין את העבודה שלו.
### מתמודדי התוכנית
* **מוטי** (עפר שכטר) – כוכב אינסטגרם מאילת. טיפש שכל הזמן מתעסק במכשיר הסמארטפון שלו.
* **דריה** (גיה באר גורביץ') – נהגת חללית מרחובות. אדיבה ואכפתית. הוכרחה על ידי כפתורה להשתתף בתוכנית.
* **שליכטה** (דיבוב: מיכה דומן) – שליט דיקטטורי מאורנוס. רגזן וילדותי. מאוהב בדריה ומתבייש להגיד. איגו הוא שומר הראש שלו. מרבה להגיד: "אני אשמיד אותך!"
* **איגו** (דיבוב: אופיר צויבל) – שומר הראש של שליכטה. ביישן, חכם וחזק. מוקנט פעמים רבות על ידי שליכטה, אך תמיד מגונן עליו.
* **פפר** (דיבוב: אפרת גונן) – נסיכת ספגטי מהכוכב אלפרדו-b, שחצנית מאוד ומחוברת לטלפון כל הזמן.
* **באדו** (דיבוב: אופיר צויבל) – נוסע בזמן וסוכן ביטוח. חרדתי ודיכאוני. נוסע בזמן בכל פעם שהוא מתעטש.
* **אלכסנדר** (דיבוב: מיטל רז) – חייזר שהוא פה ענק. זללן. מודח מדי פרק בצורה לא הוגנת על ידי כפתורה.
* **נאנווה** (דיבוב: מיטל רז) – פעילת זכויות אדם מפלוטו. נאנווה עשויה מגז ולכן היא בלתי נראית למשתתפים האחרים.

### דמויות נוספות
* **מראיין** (טל סולומון) – מקריין את התוכנית ומראיין את המשתתפים בה.
* **מגיש החדשות** (דיבוב: מיכה דומן) – חייזר שמגיש קדימונים לתוכנית החדשות שמשודרת אחרי "הכלום הגדול".
* **אי. טי. אנגרררפ** (דיבוב: אופיר צויבל) – כתב שטח חייזר שנשלח לכדור הארץ, המקום המסוכן בגלקסיה.

## קישורים חיצוניים

* 

## הערות שוליים

קטגוריה:yes הטלוויזיה בלוויין: תוכניות וסדרות
קטגוריה:סדרות טלוויזיה ישראליות שעלו לשידור בשנת 2017
קטגוריה:תוכניות וסדרות טלוויזיה ישראליות בכיכובן של בובות
קטגוריה:קומדיות מצבים ישראליות
קטגוריה:סדרות קומיות ישראליות לילדים
קטגוריה:KidZ: תוכניות וסדרות
איסטיקלול דושנבה

**מועדון הכדורגל איסטיקלול דושנבה** (בטג'יקית: **Клуби футболи «Истиқлол» Душанбе**) הוא מועדון כדורגל בטג'יקיסטן, הנחשב לאחד ממועדוני הכדורגל הגדולים והמוצלחים במדינה.

הקבוצה הוקמה בנובמבר 2007 ומאז הפכה לאחת הקבוצות הבולטות בליגה הטג'יקית.

הקבוצה זכתה ב-13 תוארי אליפות לאומיים, 10 גביעים לאומיים, 13 זכיות בסופר קאפ הלאומי ואף זכתה בטורניר גביע הנשיאים של קונפדרציית הכדורגל האסייתית, המפעל השלישי בחשיבותו ביבשת ובעונת 2015 אף העפילה לגמר גביע AFC, המפעל שני בחשיבותו ביבשת.

## תארים
***אליפויות [[ליגת העל הטג'יקית|הליגה הטג'יקית]]** (14): 2010, 2011,2014, 2015, 2016, 2017, 2018, 2019, 2020, 2021, 2022, 2023, 2024, 2025
* **[[הגביע הטג'יקי בכדורגל]]** (10): 2009, 2010, 2013, 2014, 2015, 2016, 2018, 2019, 2022, 2023
* **מחזיקת [[הסופר קאפ הטג'יקי]]**(13): 2010, 2011, 2012, 2014, 2015,2016, 2019 2020, 2021 ,2022, 2024, 2025
* **מחזיקת [[גביע הנשיאים של AFC]]** (1): 2012

## קישורים חיצוניים
* 

## הערות שוליים

קטגוריה:קבוצות כדורגל טג'יקיות
קטגוריה:קבוצות כדורגל שהוקמו ב-2007
קטגוריה:דושנבה
מרי פיץ'

**מרי פיץ**' (באנגלית: **Mary Peach**; 20 באוקטובר 1934 - 26 בינואר 2025) הייתה שחקנית קולנוע וטלוויזיה בריטית ילידת דרום אפריקה.

## ביוגרפיה
מרי פיץ' נולדה בדרבן שבדרום אפריקה ב-1934. היא הייתה מוכרת מהופעותיה בתוכניות טלוויזיה של ה-BBC בהן הסדרה "ד'יזראלי" בה גילמה את מרי אן אשתו של ד'יזראלי. פיץ' כיכבה לצדו של רוק הדסון בסרט "להקת הנשרים". היא השתתפה בסדרת המדע הבדיוני "דוקטור הו" בסיפור "The Enemy of the World" עם הדוקטור השני. ב-1968 כשהשחקנית דיאנה ריג פרשה מהסדרה "הגומלים" הייתה פיץ' אחת המועמדות להחליף אותה בתפקיד העוזרת של סטיד. ב-1970 הופיעה פיץ' בסרט "סקרוג'", עיבוד מוזיקלי לספרו של צ'ארלס דיקנס "מזמור חג המולד" בכיכובו של אלברט פיני.

פיץ' הייתה נשואה לתסריטאי והבמאי ג'ימי סנגסטר עד למותו בשנת 2011. לזוג היה בן אחד.

נפטרה ב-26 בינואר 2025.

## פילמוגרפיה

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה בריטיות
קטגוריה:שחקני קולנוע וטלוויזיה בריטים
קטגוריה:בריטיות שנולדו ב-1934
קטגוריה:בריטים שנולדו ב-1934
קטגוריה:בריטיות שנפטרו ב-2025
קטגוריה:בריטים שנפטרו ב-2025
בית גרושקביץ

שמאל|240px|סמליל המוזיאון**בית גרושקביץ** הוא מוזיאון וארכיון היסטורי לתולדות העיר קריית מוצקין.

## היסטוריה
המוזיאון והארכיון ממוקמים בבניין ששימש בעבר כביתו של אריה גרושקביץ, שהיה ראש המועצה הראשון במקום. בית המשפחה נתרם לצורכי ציבור ושימש תחילה כספריית השאלה ביישוב.

המבנה ניצב ברחוב גרושקביץ הנושא את שמו של ראש המועצה מאז פטירתו. אז, הוסב שמו של הרחוב מהשם "רחוב התקווה".

בשנת 2004 הוחלט לשפץ את המבנה ולשמר אותו, ושנתיים לאחר מכן נחנך המוזיאון.

## המוזיאון - מוצגים ופעילות
המוזיאון מציג פריטים מחיי היום יום ששימשו את המתיישבים הראשונים ביישוב, כגון כלי עבודה, כלי בית וביגוד. במבנה קיים אולם הרצאות והקרנה שחלק ממושביו הם המושבים המקוריים של אולם הקולנוע "אורות" שנפתח בקרית מוצקין בשנות ה-50 ופעל במשך עשרות שנים. עוד נמצא במוזיאון חדר משוחזר של בית משפחת גרושקביץ וחדר לפעילויות תלמידים המבקרים במוזיאון.

המוזיאון מקיים פעילויות שונות לתלמידי בתי הספר, בהם סיורים בקריה, ביקורים מודרכים במוזיאון, עבודה עצמית מודרכת בחדר הפעילות במוזיאון וכן פעילויות בבתי הספר, בכיתות ובחצר.

כמו כן מקיים המוזיאון סיורים מודרכים לקבוצות מבוגרים.

## הארכיון
בארכיון המוזיאון נשמרים מסמכים ופרוטוקולים הקשורים ליישוב, שנכתבו החל משנת 1935, לצד תמונות מחיי המתיישבים, סיפורי מייסדים, אוסף קטעי עיתונות אודות היישוב ודגם של היישוב בראשיתו.

## קישורים חיצוניים
* בית גרושקביץ באתר האינטרנט של המועצה לשימור אתרי מורשת בישראל

## הערות שוליים

קטגוריה:קריית מוצקין: מבנים
קטגוריה:ישראל: מוזיאונים להיסטוריה
קטגוריה:ישראל: ארכיונים
קטגוריה:קריית מוצקין: תרבות
קטגוריה:אתרי מורשת במחוז צפון
קטגוריה:קריית מוצקין: היסטוריה
מטיאס איקסטרם

**מטיאס איקסטרם** (לעיתים נכתב בשגיאה **אקסטרום**; בשוודית: **Mattias Ekström**, נולד ב-14 ביולי 1978) הוא נהג מרוצים שוודי. מתחרה באליפות גרמניה למכוניות תיור (DTM) מאז שנת 2001 עם קבוצת אאודי. במהלך השנים זכה פעמיים באליפות. בנוסף, זכה פעם האחת באליפות העולם בראלי-קרוס וניצח שלוש פעמים במרוץ האלופים.

## קריירת מרוצים
איקסטרם, יליד שוודיה, זכה בשנת 1999 באליפות שוודיה למכוניות תיור. בשנת 2001 עבר להתחרות עבור קבוצת ABT באליפות גרמניה למכוניות תיור (DTM). בשנת 2004 ניצח ארבעה מרוצים וזכה באליפות בפעם הראשונה. שנה לאחר מכן סיים במקום השני. בשנת 2007 זכה באליפות בפעם השנייה.

בין השנים 1999 ו-2006 לקח חלק בראלי שוודיה במסגרת אליפות העולם בראלי. בשנתיים האחרונות השתתף בנוסף גם בראלי גרמניה. בשנת 2010 היה לסקנדינבי הראשון שהשתתף במרוץ בסבב הנאסקאר ספרינט האמריקאי.

בשנת 2013 החל להתחרות בראלי קרוס ולקח חלק במרוץ השוודי שנכלל באליפות אירופה בראלי קרוס, אותו סיים במקום השני. באותה שנה לקח חלק גם במרוץ באת'ורסט 1000, מרוץ סיבולת בו מתחרים לאורך 1,000 ק"מ בסמוך לבאת'ורסט, ניו סאות' ויילס, אוסטרליה. בשנת 2014 הודיע על הקמת קבוצת EKS RX שתתחרה באליפות העולם בראלי-קרוס. בעונת הבכורה השתתף בשלושה מרוצים, בהם ניצח פעם אחת ופעם נוספת סיים במקום השני. בעונת 2016 ניצח ארבעה מרצים וזכה בתואר האליפות.

בינואר 2018 הודיע על פרישה מסבב ה-DTM, בו התחרה במשך 17 עונות, מתוך מטרה להתמקד באליפות העולם בראלי-קרוס.

### מרוץ האלופים
בשנת 2005 זכה, יחד עם טום קריסטנסן, בגביע לאומות במרוץ האלופים. שנה לאחר מכן זכה בתואר "אלוף האלופים" לאחר שניצח את סבסטיאן לואב בגמר. בשנת 2007 זכה בתואר בפעם השנייה, הפעם לאחר ניצחון על מיכאל שומאכר. התואר השלישי הושג שנתיים מאוחר יותר, גם הפעם לאחר ניצחון על שומאכר.

בשנת 2008 הגיע לגמר הגביע לאומות. הוא ניצח את סבסטיאן פטל, אך קריסטנסן הפסיד פעמיים לשומאכר והוביל לזכייה של הגרמנים בגביע.

## קישורים חיצוניים

* 

## הערות שוליים

קטגוריה:נהגי מכוניות מרוץ שוודים
קטגוריה:אלופי העולם בראלי קרוס
קטגוריה:נהגי קבוצת אאודי
קטגוריה:אקסטרים אי: נהגים
קטגוריה:שוודים שנולדו ב-1978
יחסי איטליה–קרואטיה

בין **[[איטליה]]** לבין **[[קרואטיה]]** מתקיימים יחסים דיפלומטיים מלאים, ואף שיתוף פעולה בנושאים שונים. כמו כן השתיים חברות באיחוד האירופי ובנאט"ו.

## היסטוריה
במהלך המאה ה-13 כבשה הרפובליקה של ונציה את אזור דלמטיה, ושלטה בו עד לשנת 1797. במהלך מלחמת העולם הראשונה לחמו הקרואטים כחלק מהצבא האוסטרו-הונגרי נגד איטליה, ובמהלך מלחמת העולם השנייה לחמה איטליה בממלכת יוגוסלביה, אולם לאחר הקמת המדינה העצמאית של קרואטיה, היו שתי המדינות חלק ממדינות הציר, ושיתפו פעולה עם גרמניה הנאצית. כיום שת המדינות חברות באיחוד האירופי ובנאט"ו, ומשתפות פעולה ביניהם במגוון תחומים.

## יחסים דיפלומטיים
היחסים בין המדינות כוננו ב-17 בינואר 1992. קרואטיה מחזיקה באיטליה שגרירות ברומא ו-3 קונסוליות בבארי, מילאנו, ג'נובה, פאדובה, פירנצה וטריאסטה, ואילו איטליה מחזיקה בקרואטיה שגרירות בזאגרב וקונסוליות בבויה, פולה, רייקה, ספליט ואומאג.

## אוכלוסייה
ישנם כ-19,500 אנשים ממוצא איטלקי החיים בקרואטיה, ומאידך, יש בסביבות 6,000 קרואטים באיטליה. כמו כן, ישנם כ-21,000 עובדים קרואטים באיטליה.

## שיתוף פעולה כלכלי
איטליה היא השותפה החשובה ביותר בסחר החוץ הקרואטי, וקרואטיה מייצאת אליה כ-14% מכלל התוצרת השנתית הכוללת שלה.

ב-1 בינואר 2008 נכנס לתוקף הכרזת קרואטיה על הקמת אזור השימור האקולוגי ודייג בים האדריאטי, אולם איטליה התנגדה לכך, משום שנגד הסכם שהיה לה לגבי כך עם סלובניה. במקביל, איטליה, מבלי להפר את ההסכם, הכריזה על אזור משלה כאזור כלכלי ימי ודייג.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
יחסי אירלנד–בולגריה

**יחסי אירלנד–בולגריה** הם היחסים הדיפלומטיים שבין **[[אירלנד|הרפובליקה של אירלנד]]** לבין **[[בולגריה|הרפובליקה הבולגרית]]**.

## סקירה כללית
היחסים הדיפלומטיים בין שתי המדינות כוננו ביולי 1990. הנציגות האירית הראשונה שהוקמה בבולגריה נפתחה ב-2003, אך זו הייתה נציגות ארעית שהייתה מסונפת לארגון האיחוד האירופי. בשנת 2004 אירלנד חזרה להיות מיוצגת בבולגריה באמצעות השגרירות שלה באתונה, יוון. שגרירות אירלנד בסופיה נפתחה באופן קבוע בשנת 2005.

בעוד אירלנד ובולגריה ממוקמות בצדדים ובגושים הנגדיים של אירופה, יש קווים משותפים רבים בין שתי המדינות. האהבה לאומנות, מוזיקה וריקודים מסורתיים נמצאת בתרבות של שתי המדינות. הרבה רקדנים, מחזאים ומוזיקאים איריים עובדים בבולגריה. חלק גדול מהספרים הנכתבים באירית מתורגם לבולגרית.

בולגריה ואירלנד הן חברות פעילות ומחויבות של האיחוד האירופי, המספק את המסגרת עבור רוב ענייני היחסים בין שתי המדינות.

## ייצוג
* אירלנד מיוצגת בבולגריה באמצעות שגרירות שהיא מחזיקה בסופיה, בירת המדינה.
* בולגריה מיוצגת באירלנד באמצעות שגרירות שהיא מחזיקה בדבלין, בירת המדינה.

## קישורים חיצוניים
* Ireland-Bulgaria Relations, Embassy Of Ireland in Bulgaria

## הערות שוליים

קטגוריה:ערכים ללא קטגוריות פיזיות - יחסי חוץ
אבאביל (טיל)

**אַבַּאבִּיל** (באורדו: **أبابيل**, אנגלית: **Ababeel**) הוא טיל קרקע-קרקע בליסטי לטווח בינוני שפותח על ידי פקיסטן, עם טווח מרבי של כ-2,200 ק"מ. הטיל יכול לשאת ראשי נפץ קונבנציונליים או גרעיניים, ומקובל להניח שהוא בעל יכולות MIRV (ריבוי ראשי קרב), והראשון בכך בארסנל של פקיסטן.

מרכז המודיעין אוויר-חלל הלאומי של חיל-האוויר האמריקאי העריך כי עד יוני 2017, עדיין לא היו פרוסים טילים מסוג זה בשירות מבצעי.

## הערות שוליים

קטגוריה:טילים בעלי יכולת MIRV
קטגוריה:פקיסטן: צבא וביטחון
קטגוריה:תוכנית הגרעין של פקיסטן
Deck Nine

**Idol Minds בע"מ** (החל מ-2017 מוכרת בתור **Deck Nine**) היא חברת פיתוח משחקי וידאו אמריקאית שממוקמת בוסטמינסטר, קולורדו. הסטודיו נוסד ב-31 במרץ 1997 על ידי מארק ליונס, שכיום (2017) עומד בתור נשיא ומנהל טכנולוגיות ראשי של החברה.

## היסטוריה
Idol Minds נוסדה על ידי המתכנת מארק ליונס ב-31 במרץ 1997 לאחר שעבר עם משפחתו מקליפורניה לקולורדו. במקור משרדי החברה היו ממוקמים בעיר בולדר, אך ב-2003 משרדי החברה עברו לעיר לואיסוויל ולאחר מכן ב-2015 לוסטמינסטר. החברה התפרסמה בעקבות שחרורו של המשחק *[[Pain (משחק וידאו)|Pain]]* ב-29 בנובמבר 2007 אשר משתמש בפיזיקת בובה (Ragdoll). המשחק הפך "למשחק המורד ביותר" ברשת ה-PlayStation Network לשנת 2008. ב-21 באוקטובר 2009 דווח כי Idol Minds ביצעה סדרה של פיטורים של 26 מתוך 46 עובדי החברה. אחד מעובדי החברה ציין כי קיצוץ תקציבים מצד המפיצה של המשחק *Pain*, Sony Interactive Entertainment, היא הסיבה העיקרית להפחתת צוות העובדים.

ב-7 ביוני 2011 בכנס ה-E3 של אותה שנה, חברת Sony Computer Entertainment הכריזה על משחק חדש "תפקידים-פעולה בסגנון דיאבלו" בשם *Rain* אשר תוכנן לצאת ל-PlayStation Vita ול-PlayStation 3 ולהיות מפותח על ידי Idol Minds, בשיתוף עם SIE San Diego Studio. לאחר מכן ב-13 בינואר 2012 שמו שונה ל-*[[Warrior's Lair]]* וב-2 באפריל באותה השנה, Idol Minds זנחה את פיתוח המשחק. *Warrior's Lair* לבסוף בוטל ביולי 2013.

ב-31 במאי 2017, הסטודיו הכריז כי הוא עובר להתמקד בפיתוח משחקים מבוססי סיפר וכן שינה את שמו המסחרי ל-Deck Nine. החברה אמרה כי "תוספת חדשה לכותר שזכה לשבחים ממבקרים" כבר נמצאת בפיתוח. יום לאחר מכן, ב-1 ביוני 2017, תמונות רבות על פריקוול לכאורה למשחק ההרפתקאות משנת 2015, Life Is Strange דלפו לרשת מאתר החברה. ההדלפה הפתיעה עיתונאים כי משחק ההמשך, *[[Life Is Strange 2]]*, כבר הוכרז חודש קודם לכן שהוא נמצא בפיתוח על ידי Dontnod Entertainment, היוצרים של הסדרה. ב-11 ביוני 2017, במסיבת העיתונאים של מיקרוסופט ב-E3 2017, מפיצת המשחק *Life Is Strange*, Square Enix הכריזה כי המשחק שנמצא בפיתוח על ידי Deck Nine הוא *[[Life Is Strange: Before the Storm]]*. הפרק הראשון מתוך השלושה של *Before the Storm* שוחרר ב-31 באוגוסט 2017.

## כותרים שפותחו על ידי החברה

## קישורים חיצוניים
* 

## הערות שוליים

קטגוריה:חברות משחקי וידאו אמריקאיות
אלפא רומיאו ג'וליה GT

**אלפא רומיאו ג'וליה GT** (באיטלקית: **Alfa Romeo Giulia GT** ) היא מכונית בתצורת קופה בעלת 2 דלתות, אשר יוצרה על ידי יצרנית הרכב האיטלקית **[[אלפא רומיאו]]** בין השנים 1964–1976.

סך הכול יוצרו 223,000 יחידות.

## אלפא רומיאו ג'וליה GT
דגם ה- "2000 GT veloce coupé" יוצא לארצות הברית, נמכרו בארצות הברית 6,337 יחידות. תאוצת הדגם "2000 GT veloce coupé" ממהירות של 0–100 קמ"ש היא 7.2 שניות.

דגם "2000 GT veloce coupé" נמכר בכמות של 5,451 יחידות בייצור של מערכת ההיגוי בצד ימין.

דגם ה"אלפא רומיאו ג'וליה GT" שווק בישראל.

## סדרות אלפא רומיאו ג'וליה GT
* GT 1300 junior
* Giulia Sprint GT
* GT 1600 junior
* GT Veloce 1,779
* GT Veloce 1,962

## מודלים של דגמים אלפא רומיאו ג'וליה GT
* Giulia Sprint GT 1600 (יוצר בין השנים 1963–1966)
* Giulia Sprint GT Veloce 1600 (יוצר בין השנים 1963–1966)
* Giulia GTC 1600 (יוצר בין השנים 1965–1966)
* Giulia Sprint GTA (יוצר בין השנים 1965–1969)
* Giulia GT 1300 Junior (יוצר בין השנים 1966–1970)
* GT Veloce (יוצר בין השנים 1967–1969)
* GTA 1300 Junior (יוצר בין השנים 1968–1975)
* 1750 (GT Veloce (2ª serie (יוצר בין השנים 1969–1972)
* GT 1300 Junior (יוצר בין השנים 1970–1974)
* GTV 2000 (יוצר בין השנים 1971–1975)
* GT 1600 Junior (יוצר בין השנים 1972–1974)
* GT 1300 Junior (יוצר בין השנים 1974–1975)
* GT 1600 Junior (יוצר בין השנים 1974–1975)

## תמונות

קובץ:1969 Alfa Romeo 1750 GTV pic2.JPG| אלפא רומיאו ג'וליה GT, שנת 1969
קובץ:1970 Alfa Romeo 1750 GTV Dash (2720494621).jpg| אלפא רומיאו ג'וליה GT, שנת 1970 - מבט לתא הנהג
קובץ:1970 Alfa Romeo 1750 GT Veloce coupes (20672968053).jpg| לוגו אלפא רומיאו ג'וליה GT, שנת 1970
קובץ:Alfa Romeo 1750 engine.jpg| לוגו אלפא רומיאו ג'וליה GT, שנת 1970 - מבט למנוע
קובץ:Alfa Romeo GTV 1750 (14228873991).jpg| אלפא רומיאו ג'וליה GT
קובץ:Franschhoek Motor Museum (30226119560).jpg| אלפא רומיאו ג'וליה GT
קובץ:1971 Alfa Romeo 1750 GTV G'wich.jpg| אלפא רומיאו ג'וליה GT
קובץ:1969-Alfa-Romeo-GT-Veloce-Red-Front-Angle-st.jpg| אלפא רומיאו ג'וליה GT, שנת 1969
קובץ:Alfa Romeo IMG 3020.jpg| אלפא רומיאו ג'וליה GT
קובץ:Alfa Romeo dashboard2 (185131850).jpg| אלפא רומיאו ג'וליה GT - מבט לתמסורת ההילוכים


## ראו גם
* אלפא רומיאו ג'וליה
* אלפא רומיאו GTA

## לקריאה נוספת
*  אלפא רומיאו ג'וליה GT  (1966 Alfa Romeo Giulia Sprint GT Veloce - Alfaholics )

## קישורים חיצוניים

* אלפא רומיאו ג'וליה GT  (יו-טיוב, 3:34 דקות)

## הערות שוליים

קטגוריה:מכוניות קופה
ג'וליה GT
קטגוריה:דגמי מכוניות שהושקו ב-1963
קטגוריה:כלי רכב איטלקיים
אלפא רומיאו 1750/2000 ברלינה

**אלפא רומיאו 1750/2000 ברלינה** (באיטלקית: **Alfa Romeo 1750/2000 Berlina**) היא מכונית סלון בעלת 4 דלתות, אשר נבנתה והורכבה על ידי חברת אלפא רומיאו האיטלקית, בין השנים 1968–1977, בגרסת 1,750 סמ"ק, ובגרסת 2,000  סמ"ק (מיוני 1971).

## אלפא רומיאו 1750/2000 ברלינה

משמעות המילה "ברלינה" באיטלקית היא סדאן.

אלפא רומיאו 2000 ברלינה עלתה בהשקתה באיטליה ביוני 1971, 2,348,000 לירטות איטלקיות. 

תאוצת דגם ה-1750 סמ"ק מ-0-100 קמ"ש היא 10.2 שניות

תאוצת דגם ה-2000 סמ"ק מ-0-100 קמ"ש היא 8.75 שניות

ל-2 הדגמים הורכבו צמיגים במידות 165 SR 14.

סך הכל יוצרו 191,972 יחידות.

## סדרות אלפא רומיאו 1750/2000 ברלינה
* ברלינה סדרה 1 (1968-1969), יוצרו 49,987 יחידות
* ברלינה סדרה 2 (1969-1971), יוצרו 40,759 יחידות
* ברלינה ("הזרקה"  Injection), (1969-1971), יוצרו 11,137 יחידות
* ברלינה  1750A (1971), יוצרו 252 יחידות
* ברלינה (1971-1977), יוצרו 87,640 יחידות
* ברלינה 2000A (1971-1977), יוצרו 2,200 יחידות

## תמונות

Alfa Romeo 1750 berlina grey-rear.JPG|אלפא רומיאו 1750 ברלינה
Alfa Romeo Berlina 1750 (3870698991).jpg|אלפא רומיאו 1750 ברלינה
1968 Alfa Romeo 1750 Berlina (9067350294).jpg|אלפא רומיאו 1750 ברלינה
AR1750-2.jpg| אלפא רומיאו 1750 ברלינה
Alfa Romeo 1750 Berlina (4614505761).jpg| אלפא רומיאו 1750 ברלינה
Alfa Romeo Berlina (18585765168).jpg| אלפא רומיאו 1750 ברלינה



Alfa Romeo 2000 Berlina dutch licence registration 26-YB-17 pic03.JPG|אלפא רומיאו 2000 ברלינה
Alfa 2000 Berlina 1974.jpg|אלפא רומיאו 2000 ברלינה
MHV Alfa-Romeo 2000 02.jpg|אלפא רומיאו 2000 ברלינה
Alfa Romeo 2000 Berlina dutch licence registration 26-YB-17 pic06.JPG|אלפא רומיאו 2000 ברלינה
CaramuloPT DSCN0218 (2859794962).jpg|אלפא רומיאו 2000 ברלינה
MHV Alfa-Romeo 2000 01.jpg|אלפא רומיאו 2000 ברלינה
1975 Alfa Romeo 2000 Berlina.JPG|אלפא רומיאו 2000 ברלינה


## לקריאה נוספת
*  אלפא רומיאו 1750 ברלינה  (Alfa Romeo 1750 - WOI Encyclopedia Italia)

## קישורים חיצוניים

*  אלפא רומיאו ברלינה 1750, שנת 1971 (2:19 דקות), יו-טיוב
* אלפא רומיאו 2000 ברלינה (2:50 דקות), יו-טיוב]

## הערות שוליים

קטגוריה:מכוניות סלון
ברלינה
קטגוריה:דגמי מכוניות שהושקו ב-1968
קטגוריה:כלי רכב איטלקיים
הצמד

**הצמד** (באנגלית: **The Deuce**) היא סדרת טלוויזיה אמריקאית מסוגת הדרמה המשכית תקופתית בהפקת רשת HBO, המתארת את התפתחותה של תעשיית הפורנו בניו יורק של תחילת שנות השבעים. הסדרה נוצרה על ידי דייוויד סיימון, אשר נמנה גם על צוות כותביה, ביחד עם הסופר ג'ורג' פלקנוס. בסדרה, אשר צולמה בניו יורק, מככבים מגי ג'ילנהול וג'יימס פרנקו, שאף ביים שניים מפרקי העונה הראשונה ונמנה עם מפיקיה. פרק הבכורה של הסדרה שודר ב-10 בספטמבר 2017, אך היה זמין במסגרת שירות ה-VOD של החברה כבר מה-25 באוגוסט 2017. שם הסדרה לקוח מכינויו של רחוב 42, החוצה את רובע מנהטן ממזרח למערב ואשר היה ידוע בעבר כ"רובע החלונות האדומים" של ניו יורק, בשל חנויות המין, בתי הקולנוע שהקרינו סרטים פורנוגרפיים ופעילות זנות ענפה שנערכה לאורכו.

בישראל, הסדרה משודרת ב-yes.

שמאל|ממוזער|260px|כרזה

## עלילת הסדרה
עלילת הסדרה מתרחשת בתחילת שנות ה-70 בעיר ניו יורק, בעיקר באזור מנהטן וטיימס סקוור, העוקבת אחר התפתחותה של תעשיית הפורנו בעיר, אשר החלה בתהליך לגליזציה בשנים אלה. הסדרה מתחקה אחר מספר דמויות מתחומים שונים של חיי הלילה בעיר. בין הדמויות הבולטות בסדרה ניתן למצוא את וינסנט מרטינו (אותו מגלם ג'יימס פרנקו") - איש קשה יום אשר עובד בשתי עבודות (בר ומסעדה) על מנת לפרנס את משפחתו ועל מנת לכסות את חובות ההימורים של אחיו התאום פרנקי (שגם אותו מגלם פרנקו). במקביל עוקבת הסדרה אחר מספר פרוצות, בהן לורי (אמילי מיד) ואשלי (ג'יימי ניומן), וכן אחר הסרסורים המנהלים אותן, דוגמת רודני (מת'וד מן) וסי-סי (גארי קאר). כמו כן עוקבת הסדרה אחר איילין (בכינוייה "קנדי"), אם חד הורית העוסקת בזנות על מנת לפרנס את בנה (אותה מגלמת מגי ג'ילנהול), אשר בניגוד לשאר הפרוצות, בוחרת לעבוד באופן עצמאי.

## סקירה

## הפקה
סיימון החל לעבוד על הפרויקט בשנת 2015, לאחר שהחל לחקור לעומק, ביחד עם שותפו ג'ורג' פלקנוס (שעבד עמו ביחד בסדרה "הסמויה"), את השפעות הפיכת תעשיית הפורנו בניו יורק לחוקית במהלך שנות ה-70 ואת השפעתה על מפת הנדל"ן בעיר. בדומה לנעשה ב"סמויה", היה חשוב לסיימון לבסס את דמויות הסדרה על סיפורים של אנשים אמיתיים. צוות ההפקה של הסדרה כולל נשים רבות, בהן מישל מקלרן, במאית שובר שורות, משחקי הכס ו-ווסטוורלד, שביימה את פרק הבכורה ואת הפרק החותם את העונה. ג'ילנהול, שלה תפקיד ראשי בסדרה, אף נמנית עם צוות המפיקים, תפקיד שאפשר לה לפתח ולעצב את דמותה של "קנדי", כדי לוודא שתזכה לזמן מסך הולם.

## דמויות הסדרה
* **וינסנט מרטינו** (ג'יימס פרנקו) - איש קשה יום אשר עובד בשתי עבודות על מנת לפרנס את משפחתו ועל מנת לכסות את חובות ההימורים של אחיו התאום פרנקי. בהמשך הסדרה, הופך לחייל בשירות המאפיה בעיר יחד עם אחיו.
* **פרנקי מרטינו** (ג'יימס פרנקו) - מהמר כפייתי ואחיו של וינסנט.
* **איילין ("קנדי") מארל** (מגי ג'ילנהול) - אם חד הורית העוסקת בזנות באופן עצמאי על מנת לפרנס את בנה.
* **לארי בראון** (גבנגה אקינאגבה) - סרסור.
* **סי.סי** (גארי קאר) - סרסור אשר נוהג לגייס לעבודה בחורות צעירות שמגיעות לתחנת הרכבת "גרנד סנטרל".
* **בובי דוויאר** (כריס בוואר) - עובד איגוד, נשוי לאחותם של וינסנט ופרנקי. שותף לווינסנט בעבודתו עם המאפיה.
* **פול הנדריקסון** (כריס קוי).
* **דרלין** (דומיניק פישבק) - זונת רחוב.
* **גואי דוויר** (מייקל גנדולפיני)

## קישורים חיצוניים
* 

* 
* 

## הערות שוליים

קטגוריה:HBO: סדרות
קטגוריה:סדרות דרמה אמריקאיות
קטגוריה:תוכניות טלוויזיה שמתרחשות בניו יורק
קטגוריה:סדרות דרמה תקופתית אמריקאיות
קטגוריה:זנות בטלוויזיה
קטגוריה:סדרות טלוויזיה אמריקאיות שעלו לשידור בשנת 2017
הינו בריסקה

**הינו בריסקה** (באנגלית **Hino Briska**) הוא טנדר אשר יוצר על ידי יצרנית הרכב **[[הינו מוטורס]]** היפנית משנת 1961–1968 בגרסאות 900 סמ"ק ו- 1,300 סמ"ק. 

בנוסף, הדגם הורכב בישראל, בחיפה על ידי חברת קייזר-אילין תעשיות, בין השנים 1964–1968.

## סדרות
* סדרת FG (בין השנים 1961-1966), הדגם היה קרוי בישראל "בריסקה 900".
* סדרת FH (בין השנים 1965-1968), הדגם היה קרוי בישראל "בריסקה 1,300".

### מאפיינים סדרת FG
* במדינת ישראל הדגם היה קרוי "בריסקה 900"
* מעמס - 670 ק"ג
* 3 מקומות ישיבה בתא הנהג
* ספסלים ל-6 נוסעים
* דגם קצר: "FG30", בסיס גלגלים - 2,230 מ"מ
* דגם ארוך: "FG30P " בסיס גלגלים 2,295 מ"מ
* לוח שעוני הבקרה היה זהה לחלוטין לדגם ה-קונטסה 900

### מאפיינים סדרת FH
* בישראל הדגם היה קרוי : "בריסקה 1,300" (הדגם שווק בישראל מפברואר 1967)
* הסדרה יוצרה בין השנים 1965–1968
* מנוע 4 צילינדרים, 1,251 סמ"ק המפיק 62 כ"ס
* תאוצה 0-100 קמ"ש - 29.3 שניות
* תמסורת ידנית - 4 מהירויות
* אורך הרכב - 4,275 מ"מ 
* רוחב -1,640 מ"מ
* בסיס גלגלים - 2,450 מ"מ
* גובה - 1,595 מ"מ
* משקל - 1,080 ק"ג
* לוח שעוני הבקרה היה זהה לחלוטין לדגם הקונטסה 1300

## היסטוריה
חברת הינו מוטורס הוקמה בשנת 1910 והתמקדה בייצור מנועי דיזל ורכבים כבדים. בשנת 1953 החלה החברה לייצר רכבים פרטיים, תחילה בהרכבת דגמי רנו הצרפתית. באפריל 1961 הציגה רכב עצמאי קונטסה 900. החברה קיימה הסכם שיתוף עם מפעל קייזר-אילין תעשיות בע"מ, בחיפה שהרכיב את הקונטסה 900, קונטסה 1300, וטנדרים מסוג הינו בריסקה : "בריסקה 900" ו"בריסקה 1300". מי שעמד מאחורי ההסכם היה התעשיין אפרים אילין שהרכיב בישראל משנת 1961 את הלארק תוצרת סטודיבייקר.

בסוף שנת 1964 עלה דגם ה"בריסקה 900" בישראל 7,296 ל"י, בהמשך המחיר התייקר ל-7,498 ל"י, אך ניתן בתשלומים למשך שנתיים (1,950 ל"י במזומן ו- 5,548 ל"י בתשלומים לשנתיים, עד  230 ל"י לחודש). ה"בריסקה 900" שווקה על ידי סוכנות קפריש בע"מ.

## ראו גם
* הינו מוטורס
* קונטסה 900
* קונטסה 1300
* קונטסה 1300 ספרינט
* תעשיית רכב בישראל
* קייזר-אילין תעשיות
* אפרים אילין

## לקריאה נוספת
* הקונטסה סגרה את המפעל  (The Israel Motor Industry)

## קישורים חיצוניים

* בריסקה 1300 - תמונה (Hino Briska 1300 '1965–68 - AutoWP.ru)

## הערות שוליים

קטגוריה:טנדרים
קטגוריה:דגמי מכוניות שהורכבו בישראל
קטגוריה:דגמי מכוניות שהושקו ב-1961
בריסקה
קטגוריה:כלי רכב יפניים
חנות בתוך חנות

[ממוזער|חנות [שילב בתוך החנות My Baby בירכא]]
**חנות בתוך חנות** הוא קונספט שבו עסק קמעונאי מתארח בתוך חנות אחרת. ההסכם נפוץ בסופרמרקטים וחנויות כלבו. בנוסף נפוץ בעולם דגם זה ברשתות ספרים המארחות נקודות לממכר קפה.
לעיתים מתקיים ההסדר בין רשת קמעונאית ליצרן. בארצות הברית רשת בלומינגדיילס מארחת בשטחי סניפיה את היצרנים פולו ראלף לורן, DKNY, וקלווין קליין. לרשתות אחרות בארצות הברית הסכמים עם המותגים גוצ'י וארמאני.

היצרן או הקמעונאי שנכנס לתוך רשת אחרת, אחראי על תפעול החנות והוא המעסיק של העובדים בתוך החלק שלו. קיימים שני מודלים להפעלת דגם זה: המודל הראשון הוא הפעלת קופות נפרדות עם רישום הכנסות נפרד, והשני הוא קופה אחת בתוך החנות, כאשר הקמעונאי האורח רושם את הכנסותיו בקופות הקמעונאי המארח.

קונספט זה מאפשר לרשתות להגדיל את מספר המותגים הנמכרים בהן, באמצעות הזמנת יצרנים לפתוח חנויות בתוך סניפיהן. לעיתים רשת רוצה להגדיל את מגוון המוצרים הנמכרים בה, והיא תעדיף לעשות זאת באמצעות גוף קמעונאי אחר שיש לו התמחות בתחום. בנוסף נהנית החברה המשכירה מדמי השכירות המגיעים מן הגוף השוכר מקום. מנגד ההסדר מאפשר לקמעונאי השוכר לפתוח חנות במקום במקום עם תנועת לקוחות קיימת וליהנות מתנועת הלקוחות של הרשת המשכירה.

## קישורים חיצוניים
* 
* 
* 

## הערות שוליים

קטגוריה:חנויות
קטגוריה:מודלים עסקיים
כסף ישן

**כסף ישן** (באנגלית: **Old money**; מכונה גם: **Family cash**, **Family Money** או (מצרפתית) **Vieux riche** – בניגוד ל-"Nouveau riche", נובו ריש) הוא העושר המוּרָש של משפחות במעמד הגבוה (למשל, אצולה) או "אדם, משפחה או שושלת שיש להם עושר בירושה". בדרך כלל, המונח מתייחס לעשירים שהצליחו לשמור על עושרם במשך דורות רבים, ולעיתים קרובות נתפסים כאצולה דה פקטו בחברות שחסרות היסטורית מעמד אריסטוקרטי רשמי, כגון ארצות הברית.

## בארצות הברית
הון, המוחזק על ידי יחיד או על ידי משק בית, מספק ממד חשוב של ריבוד חברתי משום שהוא יכול לעבור מדור לדור, כדי להבטיח כי צאצא של המשפחה יישאר יציב מבחינה כלכלית. משפחות עם "כסף ישן" משתמשות בנכסים שנצברו או בחסכונות כדי לגשר על הפרעות בהכנסה, ובכך לשמור על ניידות חברתית כלפי מעלה.

"כסף ישן" חל על המעמדות העליונים שעושרם מפריד בינם למעמדות החברתיים הנמוכים. על פי האנתרופולוג ויליאם לויד וורנר, המעמד העליון בארצות הברית בשנות השלושים נחלק בתוך עצמו למעמד העליון והתחתון. התחתון העליון היו "הכסף החדש", אלו שלא הגיעו ממשפחות עשירות מסורתיות, אלא הרוויחו את כספם מהשקעות ועסקים ולא מירושה. בניגוד למעמד העליון של "הכסף הישן". אלו שהיו עשירים במשך דורות, וחיו מירושות ורווחי מניות והשקעות קימות, ולא מעושר מרוויח, קרי פעיל ואקטיבי.

## ראו גם
* נובו ריש

## הערות שוליים

קטגוריה:קבוצות חברתיות
קטגוריה:ריבוד ואי שוויון
קטגוריה:סוציולוגיה
קטגוריה:עושר
קטגוריה:אוליגרכיה
שיגור בהתרעה

**שיגור בהתרעה** הוא אסטרטגיה של מעצמה גרעינית לשגר את הנשק הגרעיני שלה כתגובה להתרעה על טילים שנורו לעברה החשודים כטילים גרעיניים. שיגור בהתרעה, כאשר מערכת ההתרעה אמינה מספיק וזמן התגובה של שיגור טילים קצר מספיק, הוא אמצעי לביצוע מכה שנייה כתגובה למכה ראשונה, ועל ידי כך להשיג השמדה הדדית מובטחת.

הסיכון בדוקטרינת שיגור בהתרעה הוא טעות טכנית או פירוש לא נכון של אמצעי חישה העשוי לצד החושש שהוא מותקף לכאורה לשגר את הנשק הגרעיני שלו אל היריב. היריב, בהנחה שהוא בעל יכולת מכה שנייה, בין אם באמצעות שיגור בהתרעה ובין אם באמצעים אחרים כצוללות טילים בליסטיים, צפוי לתקוף בחזרה וכאשר שורר מצב אסטרטגי של השמדה ההדית מובטחת שני הצדדים יושמדו.

מקרה מפורסם של כמעט טעות כזו הוא החלטתו של סטניסלב פטרוב ב־26 בספטמבר 1983 שהיה קצין תורן בבונקר "סרפוחוב־15" שליד מוסקבה, בו שכן מרכז הבקרה של מערכת ההתרעה המוקדמת מפני מתקפת טילים, או בשם הקוד שלה, "אוקו" (עין), שלא לשגר לנוכח התרעה. בדיעבד התברר כי הכשל הטכני שהוביל להתרעות השווא, נבע ממערך נדיר של השתקפות אור השמש על עננים גבוהים יחד עם מסלולי מולניה של הלוויינים. התקלה תוקנה מאוחר יותר, באמצעות לוויין בעל מסלול גאוסטציונרי שציר הסיבוב שלו זהה לזה של כדור הארץ, דבר שמקבע את מיקומו יחסית לכדור הארץ.

## קישורים חיצוניים
* 

## הערות שוליים

קטגוריה:תורת המשחקים
קטגוריה:נשק גרעיני
קטגוריה:המלחמה הקרה: דוקטרינות ואסטרטגיות
משה קהתי

**משה קהתי** (6 ביוני 1900, ט' בסיוון ה'תר"ס – 6 ביוני 1994, כ"ז בסיוון ה'תשנ"ד) היה איש ציבור, מורה, עורך דין, חבר מועצת עיריית ירושלים ונשיא העדה התימנית בעיר.

## קורות חיים
נולד בצנעא שבתימן ב-6 ביוני 1900 (ט' בסיוון ה'תר"ס) לשלום קהתי, צורף זהב, בן למשפחת רבנים מפורסמת בתימן, ולטורקיה בת שלום משרקי. בשנת 1906 (ה'תרס"ו) עלה עם הוריו לירושלים, שם החל ללמוד בבית הספר למל. בסיום לימודיו עבר ללמוד בבית המדרש למורים של חברת עזרה, ולאחר מכן שימש במשך מספר שנים כמורה.

נמנה עם הראשונים שלמדו בבית הספר המנדטורי למשפטים בירושלים, ובסיום לימודיו בשנת 1924 (ה'תרפ"ד) הוסמך לעורך דין ונוטריון. כן למד באוניברסיטת ברן שבשווייץ, ונבחן בהבר האנגלי בלונדון.

בשנת 1934 נישא לאסתר בת שלמה סעדי.

בפעילותו הציבורית שימש כחבר מועצת עיריית ירושלים, כחבר לשכת בני ברית וכנשיא העדה התימנית בירושלים. כן רכש בתקופת המנדט הבריטי מידי ערבים שטחים גדולים בירושלים, בחיפה ובקיסריה והעבירם ליהודים.

כתב מאמרים על הספרות וההיסטוריה של יהודי תימן, ופרסם מספר קטעים מספר המוסר של הפייטן התימני מארי יחיא אלצ'הרי.

הודות לפועלו קיבל את תואר יקיר העיר ירושלים לשנת 1974.

הלך לעולמו ב-6 ביוני 1994 (כ"ז בסיוון ה'תשנ"ד).

## קישורים חיצוניים
* 
* 
* משה קהתי, באתר נשמה
* יקירי ירושלים בשנת 1974, באתר עיריית ירושלים

קטגוריה:חברי מועצת העיר ירושלים
קטגוריה:פוליטיקאים ביישוב
קטגוריה:עורכי דין ביישוב
קטגוריה:אנשי חינוך ביישוב
קטגוריה:בוגרי בית הספר למל
קטגוריה:בוגרי בית הספר המנדטורי למשפטים
קטגוריה:בוגרי אוניברסיטת ברן
קטגוריה:ישראלים ילידי תימן
קטגוריה:ירושלים: אישים
קטגוריה:מורים יהודים עד אמצע המאה ה-20
קטגוריה:גואלי אדמות בארץ ישראל
קטגוריה:יקירי ירושלים
קטגוריה:ישראלים שנולדו ב-1900
קטגוריה:ישראלים שנפטרו ב-1994
הינו פונצ'ו

**הינו פונצ'ו** (באנגלית: **Hino Poncho**) הוא אוטובוס מסוג "מיניבוס" אשר מיוצר על ידי יצרנית כלי הרכב **[[הינו מוטורס]]** היפנית משנת 2002 ועד היום. הדגם יוצר ב-2 תצורות עיקריות של "מיניבוס": מיניבוס קצר ומיניבוס ארוך.

## דור ראשון הינו פונצ'ו
(יוצר בין השנים 2002 - 2005)

## דור שני הינו פונצ'ו
(מיוצר בין השנים 2006 - עד היום)

## הינו פונצ'ו מודל קצר

* מודל: הינו פונצ'ו ADG - HX6JHAE
* קיבולת: 25 נוסעים, 14 מושבים, 10 נוסעים בעמידה + נהג
* אורך האוטובוס - 6,290 מ"מ
* רוחב - 2,080 מ"מ
* גובה - 3,100 מ"מ

## הינו פונצ'ו מודל ארוך
* מודל: הינו פנקו ADG - HX6JLAE
* קיבולת: 36 נוסעים, 11 מושבים, 24 נוסעים בעמידה + נהג
* אורך האוטובוס: 6,990 מ"מ
* רוחב - 2,080 מ"מ
* גובה - 3,100 מ"מ

## תמונות

NishiTokyoBus B202 Hamurun.jpg| הינו פונצ'ו - דור ראשון
Miwakko.jpg| הינו פונצ'ו - דור ראשון
Hachikobus duet May-2007.jpg | הינו פונצ'ו - דור ראשון
VF3ZCPMAC NokkoTottori Kururi.jpg | הינו פונצ'ו - דור ראשון
Fujikyu-Shizuoka-HIMAWARI.jpg| הינו פונצ'ו - דור ראשון
Ogoricitybus.jpg| הינו פונצ'ו - דור שני
SDG-HX9JLBE Kanachu Hi0104 rear.jpg| הינו פונצ'ו - דור שני
Gururin ozu 52-27.jpg | הינו פונצ'ו - דור שני
1052号車（車内）.jpeg| הינו פונצ'ו - דור שני, מבט לתוך האוטובוס
HINO Poncho 04984.jpg| הינו פונצ'ו - דור שני
Hino Poncho Mini.jpg| הינו פונצ'ו - דור שני (דגם "מיני)
Hino Poncho Mini rear.jpg| הינו פונצ'ו - דור שני (דגם "מיני)


## ראו גם
* הינו HS3KRK
* הינו Liesse

## לקריאה נוספת
* הינו פונצ'ו (The Hino Poncho: Simply the most innovative community transport solution tocome onto the Australian market), אתר חברת הינו

## קישורים חיצוניים

* הינו פונצ'ו (5:59 דקות), יוטיוב

## הערות שוליים

פונצ'ו
קטגוריה:כלי רכב שהושקו ב-2002
קטגוריה:כלי רכב יפניים
הסכם סאזונוב-דיאמנדי

שמאל|ממוזער|250px|עמוד החתימה מתוך הארכיון הלאומי של רומניה
**הסכם סאזונוב-דיאמנדי** (ברומנית: **Acordul Sazonov-Diamandy**), הידוע גם בשם "ההסכם הרומני-רוסי הסודי של שנת 1914" (ברומנית: **Acordul secret româno-rus din 1914**), היה הסכם סודי שנחתם בין ממשלת ממלכת רומניה וממשלתה של האימפריה הרוסית. עיקרו בא לידי ביטוי בהבטחת תמיכתה של האימפריה הרוסית ברומניה ובטענותיה הטריטוריאליות, במסגרת מלחמת העולם הראשונה. ההסכם נערך ונחתם בתאריכים 18 בספטמבר 1914, וב-1 באוקטובר באותה השנה בין הדיפלומט הרומני קונסטנטין דיאמנדי, ושר החוץ של האימפריה הרוסית, סרגיי סאזונוב.

## עיקרי ההסכם
ההסכם היה ההסכם הבינלאומי הראשון שהכיר ב"זכותה של רומניה להתאחד עם השטחים באוסטריה-הונגריה בהם שוכנים רומנים" במועד "בו תמצא זאת לנכון". בעניין שטחה של בוקובינה, הוחלט שהשטח יעבור לשליטת רומניה או רוסיה בהתבסס על הרוב הלאומי באזור. רומניה התחייבה לשמור על "נייטרליות תומכת" ביחס לרוסיה, עד לזמן בו האימפריה הרוסית תחליט להיכנס למלחמה, ואילו רוסיה מצידה התחייבה להביא את תנאי ההסכם להכרה צרפתית ובריטית. הצדדים אף התחייבו לשמירה על סודיות מלאה בנוגע לקיומו ותוכנו של ההסכם. סרגיי סאזונוב, שר החוץ הרוסי, שחתם על ההסכם, הסביר במכתבים סודיים שנאלץ לעשות זאת כדי למנוע את הצטרפות רומניה לצד מדינות המרכז, אך בסוף המלחמה יערכו וינתחו את המצב מחדש ולא בהכרח יכבדו את ההתחייבויות.

## הערות שוליים

סאזונוב-דיאמנדי
סאזונוב-דיאמנדי
קטגוריה:בריתות
סאזונוב-דיאמנדי
קטגוריה:מלחמת העולם הראשונה: דיפלומטיה
דיסקינזיה

**דיסקינזיה** (בלועזית: **Dyskinesia**) היא סוג של הפרעת תנועה, המאופיינת בתנועות שרירים לא רצוניות, כמו טיקים או כוריאה, וירידה ביכולת לבצע תנועות רצוניות. דיסקינזיה יכולה להתבטא החל מרעד קל של הידיים ועד תנועות לא רצוניות בפלג גוף עליון והגפיים התחתונות. דיסקינזיה יכולה להופיע גם בשרירים פנימיים, בייחוד בשרירי נשימה. דיסקינזיה יכולה להיגרם מבעיות רפואיות שונות שנבדלות בסיבה הבסיסית שלהן. 

## ראו גם
*דיסקינזיה מאוחרת

קטגוריה:הפרעות חוץ-פירמידיות ותנועתיות
קטגוריה:מחלות מערכת העצבים
אלפא רומיאו 20-30 HP

**אלפא רומיאו 20-30 HP** (באיטלקית: **Alfa Romeo 20/30 HP**) היא מכונית משפחתית בתצורת טורפדו - קבריולה, אשר יוצרה על ידי חברת אלפא רומאו האיטלקית בין השנים 1914–1922.

בנוסף, יוצרה גרסת ספורט של הדגם (20/30 HP ES Sport).

## ייצור "אלפא רומיאו 20-30 HP
בסך הכל יוצרו 504 יחידות מהדגם "אלפא רומיאו 20-30 HP". הדגם יוצר ב-מילאנו ברובע פורטלו.

בין השנים 1914-1915 יוצרו 285 יחידות.

עקב מלחמת העולם הראשונה, 95 יחידות אשר יוצרו בשנת 1915 הושלמו בשנת 1920.

## גרסאות אלפא רומיאו 20-30 HP
* 20/30 HP (קיימות 2 גרסאות: 4 מושבים, ו-6 מושבים)
* 20/30 HP E (יוצר בין השנים 1914-1921)
* 20/30 HP ES Sport (גרסת "ספורט" 4 מושבים), יוצרו 124 יחידות

## לקריאה נוספת
* אלפא רומיאו 20-30 HP (Alfa Romeo 20/30 HP - Revolvy)

## קישורים חיצוניים

* אלפא רומיאו 20-30  ES Torpedo 1921–22   (0:16), יו-טיוב

## הערות שוליים

קטגוריה:מכוניות קבריולה
קטגוריה:מכוניות ספורט
20/30 HP
קטגוריה:דגמי מכוניות שהושקו ב-1914
קטגוריה:כלי רכב איטלקיים
קאוס מדיה

**קַאוּס מֶדְיָה** (ערוב של ערבית **قوس** - "קאווס" - קשת) ולטינית **Media** - "מדיה" - אמצעי, כלומר אמצע הקשת), נקרא לפעמים גם **δ בקשת**, הוא כוכב בולט הנמצא במרחק של כ- 350 שנות אור ממערכת השמש בקבוצת הכוכבים קשת עם בהירות מדרגה 2.67. יחד עם הכוכבים קאוס אוסטרליס וקאוס בוראליס הנמצאים מדרום ומצפון לו בהתאמה, הוא יוצר את צורת הקשת של הקנטאור שאותו מייצגת הקבוצה.

## תכונות
קאוס מדיה הוא ענק כתום מסוג ספקטרלי K2.5 III, עם מסה של מעט יותר מ-3 מסות שמש ורדיוס של כ-66 רדיוסי שמש - כארבע חמישיות של רדיוס המסלול של כוכב חמה סביב השמש. טמפרטורת פניו כ-4,200 קלווין והוא מאיר בעוצמה של פי 830 מעוצמת ההארה של השמש באור נראה, אך בשל טמפרטורת פניו הנמוכה חלק ניכר של קרינתו היא בתחום התת-אדום ועוצמת הארתו הכוללת היא כפולה מכך. למרות מרחקו, לקאוס אוסטרליס תנועה עצמית של כ-38 אלפיות של שניית קשת בשנה ששקולה למהירות משיקה של כ-20 קילומטרים בשנייה. בשל תנועה עצמית זו, שיערו בעבר שהכוכב קרוב בהרבה למערכת השמש, כ-75 שנות אור בלבד, ומשום כך הוא נכלל בקטלוג גליזה לכוכבים קרובים תחת הציון **גליזה 710.1**.

הספקטרום של קאוס מדיה מציג כמות גדולה מהרגיל של פחמן וחנקן כמו גם נוכחות של בריום ושל ברזל בשכבותיו החיצוניות. בנוסף נמדדו שינויים קטנים במהירות הרדיאלית של הכוכב, אך לא ניתן היה לזהות אם מדובר בשינויים מחזוריים. הסבר אפשרי גם לשינויים במהירות הרדיאלית וגם לנוכחות של יסודות כבדים בשכבותיו החיצוניות של הכוכב, הוא קיומו של בן זוג קרוב, שכבר סיים את התפתחותו והפך לננס לבן, תוך כדי איבוד שכבותיו החיצוניות. קאוס מדיה סיפח אליו את החומר שנפלט ושכבותיו החיצוניות הועשרו בתוצרי ההיתוך של בן הזוג. חיפוש אחרי בן זוג קרוב שנערך בשנת 2002 לא העלה דבר.

## כוכבים נלווים
במרחק זוויתי קטן מקאוס מדיה נמצאים שלושה כוכבים עמומים שלעיתים מסומנים כקאוס מדיה B, קאוס מדיה C וקאוס מדיה D:
* קאוס מדיה B נמצא במרחק זוויתי של 20.6 שניות קשת עם בהירות מדרגה 14.5. אם הוא אכן קשור לקאוס מדיה הוא מקיף אותו במרחק של כ-2,200 יחידות אסטרונומיות.
* קאוס מדיה C נמצא במרחק זוויתי של 40.1 שניות קשת עם בהירות מדרגה 15. אם הוא אכן קשור לקאוס מדיה הוא מקיף אותו במרחק של כ-4,280 יחידות אסטרונומיות.
* קאוס מדיה D נמצא במרחק זוויתי של 58.1 שניות קשת עם בהירות מדרגה 13. אם הוא אכן קשור לקאוס מדיה הוא מקיף אותו במרחק של כ-6,200 יחידות אסטרונומיות.

בשל מיקומו של קאוס מדיה באזור עשיר בכוכבים של שביל החלב, קשה להבחין בין כוכבים הסמוכים אליו ובין כוכבים הנמצאים הרחק מאחוריו, כך שלא ידוע אם הכוכבים האמורים אכן קשורים אליו או נמצאים רחוק ממנו באותו הכיוון.

## קישורים חיצוניים
* קאוס מדיה באתר של ג'ים קלר
* 

## הערות שוליים

קטגוריה:ענקים מסוג K
קטגוריה:קטלוג גליזה
קטגוריה:קבוצת הכוכבים קשת
שפם כידון

220px|ממוזער|שפם כידון בעל שערות המכסות את הפה.
**שפם כידון** (נקרא גם **שפם מסולסל**) הוא שפם שקצוותיו מעוקלות כלפי מעלה. השפם קיבל את שמו כיוון שצורתו מזכירה כידון אופניים. עיצוב זה של שפם מוכר גם בשם **שפם ספגטי**, כיוון שעיצוב זה מקושר עם גברים איטלקיים.

סגנון זה של עיצוב שפם נראה כבר בתקופות קודמות, ומופיע על פסלים ויצירות אחרות מתקופת הברזל. בארצות הברית, שפמי כידון היו פופולריים בקרב דמויות המערב הפרוע כמו ואייט ארפ. באירופה היו שפמים אלו נפוצים בקרב חיילים במהלך המאה ה-19 ותחילת המאה ה-20. בתחילת שנות ה-20 של המאה ה-21 החל סגנון זה של שפם זה להיות נפוץ בקרב היפסטרים.

## גלריית אישים שגידלו שפם כידון

Image:Nietzsche187a.jpg|פרידריך ניטשה
Image:Wyatt Earp portrait.png|ואייט ארפ
Image:William Howard Taft as Chief Justice SCOTUS.jpg|ויליאם הווארד טאפט
Image:Kaiser_Wilhelm_II_of_Germany_-_1902.jpg|וילהלם השני, קיסר גרמניה
Image:JStalin Secretary general CCCP 1942 flipped.jpg|יוסיף סטלין
Image:Cody-Buffalo-Bill-LOC.jpg|באפלו ביל
Image:Archduke Franz Ferdinand of Austria - b&w.jpg|פרנץ פרדיננד, ארכידוכס אוסטריה


## ראו גם
* שפם מברשת שיניים

## קישורים חיצוניים

## הערות שוליים

קטגוריה:שפם
שרלין חזיזה

**שרלין דניאל חזיזה מוראי** (נולדה ב-21 באוקטובר 1985) היא שחקנית ישראלית. התפרסמה לאחר שגילמה את אילנה בודנהיימר בסדרות "שנות ה-80" ו-"שנות ה-90".

## חיים מוקדמים
שרלין נולדה בפתח תקווה. נקראה על שמה של השחקנית שרלין טילטון, ששיחקה בסדרה "דאלאס" שהייתה אהובה על אמה. בגיל 5 עברה עם משפחתה ליישוב שערי תקווה. למדה בתיכון אחד העם בעיר במגמת תיאטרון, ובבית ספר למשחק בית צבי.

## קריירת משחק
ב-2010 השתתפה בקמפיין נגד העסקת עובדים זרים בלתי חוקיים.

בשנים 2013-2020 שיחקה במשך 5 עונות בסדרה "שנות ה-80", בתפקיד אילנה בודנהיימר, אחותו הגדולה של שלום (דניאל אסייג) ורעייתו של גידי בודנהיימר (עפר שכטר).

ב-2015 השתתפה בסדרה "זגורי אימפריה" בתפקיד נעמה. באותה השנה השתתפה עם השחקן גורי אלפי בפרסומת של ״לפמ״ בקמפיין לעידוד התיירות בירושלים.

ב-2016 הופיעה בסדרה "צומת מילר".

ב-2017 השיקה חבורת אנדרדוס את "ישיבת הנהלה", סדרת רשת בהשתתפותה, גילמה את עלמה.

ב-2018 הייתה פרזנטורית של עיתון "דה מרקר". באותה השנה השתתפה בפרסומת של ״סונול״ לצד השחקן בני ברוכים.

ב-2019 השתתפה בסדרת הטלוויזיה "לה פמיליה", בתור יערה, אחותו של רמי.

ב-2021 השתתפה בפרסומת למרפאת אסתטיקה לטיפולי שיניים עם השחקנים חי דוידוב ורונן דוידוב.

ב-2022 השתתפה בסדרת הרשת ״התחרפנתי, הפכתי לרובוט״ גילמה את יעל.

בשנים 2022-2024 שיחקה במשך 2 עונות בסדרת ההמשך של "שנות ה-80" שנקראת "שנות ה-90" וחזרה לגלם את דמותה של אילנה בודנהיימר.

ב-2023 שיחקה בסרט "ההילולה" בתפקיד אילנה בודנהיימר.

ב-2024 הופיעה במערכון לצד חן מזרחי בתוכנית הטלוויזיה "מועדון הסטנד-אפ" ששודרה בכאן 11.

ב-2025 חזרה לגלם את דמותה של אילנה בודנהיימר בסרט ההמשך "ההילולה 2 – החתונה".

ב-2026 הופיעה בסדרה "ריסט".

לשרלין הייתה גם קריירת תיאטרון קצרה והיא שיחקה בכמה הצגות כמו ״ארוחה בהפתעה״, ״אידיוט״, ״שייקספיר ושות״, ״לדבר עם״, ״תזמורת על תנאי״, ״בפסגה״, ו״פרח לב הזהב״.

## חיים אישיים
חזיזה נשואה ואם לארבעה ילדים, מתגוררת ביישוב שערי תקווה.

## קישורים חיצוניים

* הכירו את שרלין חזיזה: אשתו המרוקאית של עפר שכטר, באתר רשת
* 
* 

## הערות שוליים

קטגוריה:בוגרות בית צבי
קטגוריה:בוגרי בית צבי
קטגוריה:בוגרות גימנסיה אחד העם (פתח תקווה)
קטגוריה:בוגרי גימנסיה אחד העם (פתח תקווה)
קטגוריה:שחקניות קולנוע וטלוויזיה ישראליות
קטגוריה:שערי תקווה: אישים
קטגוריה:ישראליות שנולדו ב-1985
קטגוריה:ישראלים שנולדו ב-1985
פסיון בולוור

**פסיון בולוור** (שם מדעי: *Lophura bulweri*) הוא מין של עוף קרקע ממשפחת הפסיוניים האנדמי ליערות בורנאו.
## מאפיינים
לפסיון זה כמו לקרוביו יש דו צורתיות זוויגית בולטת. הזכר יכול להגיע לאורך 80 ס"מ ולמשקל 1.3 ק"ג. הנקבה מגיעה לאורך 55 ס"מ ולמשקל של 1.1 ק"ג. הזכרים בעלי הופעה מרשימה: גופם שחור כמעט לגמרי וזנבם לבן, גדול וניתן לפרישה. עור הפנים שלהם כחול ויש להם דלדל כחול בוהק על לחייהם המזדקר עד עורפם וצונח עד צווארם. רגליהם אדומות. המקור קטן מאוד. הנקבות חומות ורגליהן אדומות. הן בעלות עור פנים כחול אך חסרות דלדל.

הפסיון אנדמי ליערות ההרריים בורנאו והוא מצוי בעיקר בתוך הפארק הלאומי קיאן מנטרנג . הפסיון הוא עוף שוכן קרקע בעל תעופה מגושמת עקב זנבו הארוך. הוא מעדיף לברוח במהירות מטורפים.

מצב השימור של פסיון זה מוגדר כפגיע עקב פגיעה באזור חיותו ובידוד האוכלוסיות על ידי פיתוח אנושי. גם שריפות יער גורמות לצמצום אוכלוסייתו.

## קישורים חיצוניים

## הערות שוליים

קטגוריה:טקסונים שתוארו בידי ריצ'רד באולדר שרפ
קטגוריה:פסיונים
קטגוריה:בורנאו: בעלי חיים אנדמיים
קטגוריה:ברוניי: עופות
קטגוריה:בעלי חיים שתוארו ב-1874
קטגוריה:עופות יערות הגשם של דרום-מזרח אסיה
דורן גודווין

**דורן גודווין** (באנגלית: **Doran Godwin**; נולדה ב-1 בינואר 1950) היא שחקנית בריטית.

## ביוגרפיה
גודווין מוכרת בעיקר מהופעותיה בתפקיד אריקה בייליס בסדרה הבלשית הפופולרית "Shoestring" ובדמות פיליפה ייטס בסדרת הדרמה-קומית  לצדו של פיטר בולס. ב-1972 שיחקה גודווין בתפקיד הראשי בדמות אמה וודהאוס במיני-סדרה "אמה", עיבוד של ה-BBC לרומן באותו שם מאת ג'יין אוסטן. היא הרבתה להופיע בתיאטרון.

## פילמוגרפיה

## קישורים חיצוניים

* ריאיון עם דורן גודווין באתר eddieshoestring.co.uk

## הערות שוליים

קטגוריה:שחקניות קולנוע וטלוויזיה בריטיות
קטגוריה:בריטיות שנולדו ב-1950
קטגוריה:בריטים שנולדו ב-1950
פרוש הרים

ממוזער|פרוש הרים זכר באנגליה
**פרוש הרים** (שם מדעי: *Fringilla montifringilla*) היא מין ציפור שיר ממשפחת הפרושיים הקרובה למין פרוש מצוי.

פרוש זה דומה באורכו לפרוש המצוי. אורכו 15 ס"מ, מוטת כנפיו 25–26 ס"מ ומשקלו 17–30 גרם. הוא בעל צבעים ורודים-לבנים עם ראש אפור עד שחור, מקור צהוב בצורת חרוט וכנפיים ורודות המסתיימות בקצוות שחורים. הנקבות בהירות מעט יותר מהזכרים.

הפרוש חי כשמו באזורים הרריים וכן באזורים צפוניים. הוא מצוי מצפון אסיה וצפון אירופה ובחורף נודד דרומה להודו, צפון אפריקה, פקיסטן, סין ויפן. חלק מהפרושים הגיעו לאמריקה הצפונית מאלסקה ועד צפון מקסיקו.

הפרושים מעדיפים לאכול חרקים ולהזין בהם את צאצאיהם אך ברוב החורפים הם נאלצים לאכול גרגירים וזרעים שונים.

## קישורים חיצוניים

* 

## הערות שוליים

קטגוריה:טקסונים שתוארו בידי קארולוס לינאוס
קטגוריה:פרושיים
קטגוריה:ארץ ישראל: פרושיים
קטגוריה:אסטוניה: עופות
קטגוריה:נורווגיה: עופות
קטגוריה:סין: עופות
קטגוריה:מונגוליה: עופות
קטגוריה:בעלי חיים שתוארו ב-1758
קלייב ברנס

**קלייב ברנס** (Clive Behrens) (1935-1871) היה איש ציבור ביורקשייר שבבריטניה, בן לענף האנגלי של משפחת רוטשילד. היה "Deputy Lieutenant" ושופט שלום ("Justice of the Peace"). נשיא "York Shorthorn Breeders Association".

## ביוגרפיה
ברנס נולד במנצ'סטר בשנת 1871, בן למשפחה אריסטוקרטית יהודית בריטית, בנם של אדוארד ואביגיל (לבית לוקאס) ברנס. אביו של אדוארד, סלומון לוי ברנס, יליד באד פירמונט שבסכסוניה התחתונה בגרמניה, היגר לבריטניה בשנות ה-20 של המאה ה-19. בין השנים 1874-1861 נולדו לאדוארד ואביגיל ברנס עשרה ילדים, התשיעי שבהם היה קלייב. 

קלייב ברנס היה מייג'ור בצבא האנגלי וחבר הלגיון הבריטי המלכותי. בשנת 1899 נישא לאוולינה רוטשילד (שמה המלא: שרלוט לואיזה אדלה אוולינה רוטשילד) (1873-1947), בתו של נתן רוטשילד, נציג בולט של משפחת רוטשילד והיהודי הראשון שהתקבל כחבר בבית הלורדים.

לכבוד נישואיהם של אוולינה ומייג'ור קלייב ברנס, העניק להם אביה הברון נתן רוטשילד במתנה את אחוזת "סווינטון גראנג'" (Swinton Grange) שבמחוז יורק. אחוזת סווינטון גראנג', המשתרעת על פני תשעה דונמים, נבנתה על ידי נתנאל רוטשילד. הגנים באחוזה נשתלו וטופחו על ידי הגננים של הלורד רוטשילד, וניטעו בהם דוגמאות של כל המינים הידועים באנגליה. הנכס נשאר בבעלות משפחת רוטשילד עד 1978.

קלייב ברנס היה איש ציבור ידוע באזור יורקשייר. הוא היה "Deputy Lieutenant" וכיהן כשופט שלום. היה נשיא "York Shorthorn Breeders Association".

למייג'ור קלייב ושרלוט היו שלושה ילדים: פגי, ג'ון וויליאם. ויליאם התקדם בשורות הצבא והתפרסם כקולונל בילי ברנס (Billy Behrens). אחד מבניו של קולונל בילי ברנס נישא למשפחת מק'קורמיק, שהייתה בעלת קשרים משפחתיים קרובים למשפחת רוקפלר. אחד מהם, ג'ון ברנס, מכהן כשופט בבריטניה.

גיסיו של ברנס הם הבנקאי והזואולוג וולטר רוטשילד והבנקאי והאנטומולוג צ'ארלס רוטשילד. 

קלייב ברנס
קטגוריה:אצולה יהודית בריטית
קטגוריה:אנגלים
קטגוריה:יהודים בריטים
תשלומי חובל

במשפט העברי **תשלומי חובל** הם חמישה חיובי תשלומים (המכונים במשנה: **חמישה דברים**) שההלכה מחייבת אדם שחבל בחברו והזיקו בגופו.

חמשת התשלומים הם: נזק, צער, ריפוי, שבת, בושת.
## מקור
על פי המשפט העברי במקרה של נזק גופני אין להתחשב רק בנזק הישיר שנוצר, ועל המזיק לשלם עוד ארבעה תשלומים מלבד תשלום הנזק, המתחשבים בסוגי נזקים שנגרמו מחמתו.

למסקנת התלמוד, חיוב חמישה דברים אלו נלמד מפסוקי המקרא השונים.

## פרטי הדין
בהלכה מובא, שרק כאשר הפגיעה נעשית על ידי האדם עצמו, הוא מתחייב בחמשת התשלומים, אך לא כאשר היא נעשית על ידי בהמתו או רכושו.

כמו כן, ישנם הסוברים שרק כאשר הנזק נעשה בכוונה או ברשלנות חלים חיובים אלו, אך כאשר היה שוגג חייב רק בתשלום הנזק.

לכל הדעות החיוב בתשלומי בושת הוא רק כשהפגיעה נעשית בכוונה.

דין נוסף המוסכם על כולם, הוא החיוב בתשלומי 'נזק' גם כאשר הנזק נעשה באונס, על פי הכלל 'אדם מועד לעולם'.

## פירוט התשלומים
### נזק
תשלומי הנזק הוא חיוב על אובדן קבוע של יכולת השׂתכרות שאירע עקב הנזק.

### צער
בית הדין מעריכים כמה מוכן אדם לשלם כדי למנוע ממנו את אותו הצער שנצטער. לדוגמה אדם שגזרה עליו המלכות שיחתכו את ידו, שמין כמה היה מוכן לשלם על מנת שיחתכו את ידו תחת הרדמה כללית או מקומית למנוע את הצער.

הסיבה שלא שמין, תמורת איזה סכום יסכים אדם לקבל צער כזה, הוא מכיוון שעל מנת שאדם שפוי יסכים שיחתכו את ידו ללא הרדמה במקום לחותכה בהרדמה הוא ירצה על כך סכום גבוה ביותר, אם בכלל ימצא אדם שכזה. אך מאידך - אדם שנגזר עליו שיחתכו את ידו ללא הרדמה, לא ישלם כל סכום שבעולם כדי שיעשו זאת עם הרדמה.

### ריפוי
חיוב המוטל על המזיק לשלם את הוצאות הרופא, בית החולים, תרופות או הניתוח, עד להבראתו השלימה של הניזוק. בתלמוד מובא שאף במקרה שהמזיק מציע לניזק רופא שמרפא בחינם, הוא אינו חייב ללכת לאותו רופא, והמזיק יהיה חייב לשלם לו את ההוצאות שהוציא על הרופא שבחר הניזוק. בטעם הדבר אמרו בתלמוד

### שֶׁבֶת
חיוב תשלומי שבת נזכר במפורש בתורה .

תשלום שבת כולל חיוב לשלם את ההפסד שנגרם לניזוק בזמן שבו גופו נפגע ולא יכול היה לעבוד. אם כי, מכיוון שתחת תשלומי "נזק" כבר שילם המזיק את הנזק שנגרם בעקבות חיתוך היד, בתשלומי ה"שבת" חייב המזיק לשלם את הנזק שנגרם בעבודה המועטת שיכול אדם לעבוד גם עם יד אחת – למשל שמירה.

### בושת

חיוב בושת, כולל חיוב תשלומים על הבושה שנגרמה לניזק בשעת הנזק, כגון בעקבות צפייה של אנשים שראו את מעשה הנזק, או שם רע שיצא בעקבות מעשה הנזק (למשל בעקבות מעשה אונס).

במקרים שונים קבעו חז"ל קנסות בסכומים קבועים שעל המזיק לתת לניזק, כגון במקרה שהזיקו בבעיטה, או על ידי שסתר על לחיו.

## ראו גם
* דמי ולדות

## הערות שוליים

קטגוריה:משפט עברי: דיני נזיקין
קטגוריה:תשלום
קטגוריה:פרשת אמור